CELEX: 32017R0181
Language: hu
Date: 2017-01-27 00:00:00
Title: A Bizottság (EU) 2017/181 végrehajtási rendelete (2017. január 27.) egyes áruk Kombinált Nómenklatúra szerinti besorolásáról

3.2.2017   
               
               
                  HU
               
               
                  Az Európai Unió Hivatalos Lapja
               
               
                  L 29/10
               
            A BIZOTTSÁG (EU) 2017/181 VÉGREHAJTÁSI RENDELETE
      (2017. január 27.)
      egyes áruk Kombinált Nómenklatúra szerinti besorolásáról
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
      mivel:
      
                  (1)
               
               
                  A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
               
            
                  (2)
               
               
                  A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
               
            
                  (3)
               
               
                  Az említett általános szabályok értelmében a mellékletben szereplő táblázat 1. oszlopában leírt árukat a táblázat 3. oszlopában feltüntetett indokok alapján a 2. oszlopban megjelölt KN-kód alá kell besorolni.
               
            
                  (4)
               
               
                  Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikke (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
               
            
                  (5)
               
               
                  Az e rendeletben előírt intézkedések összhangban vannak a Vámkódexbizottság véleményével,
               
            ELFOGADTA EZT A RENDELETET:
      1. cikk
      A melléklet táblázatának 1. oszlopában leírt árukat a Kombinált Nómenklatúrában a táblázat 2. oszlopában megjelölt KN-kód alá kell besorolni.
      2. cikk
      Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikke (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
      3. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2017. január 27-én.
         
            
               a Bizottság részéről,
            
            
               az elnök nevében,
            
            Stephen QUEST
            
               főigazgató
            
            
               Adóügyi és Vámuniós Főigazgatóság
            
         
      
      
         (1)  HL L 269., 2013.10.10., 1. o.
      
      
         (2)  A Tanács 1987. július 23-i 2658/87/EGK rendelete a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
         MELLÉKLET
         
                     Árumegnevezés
                  
                  
                     Besorolás
                     (KN-kód)
                  
                  
                     Indokolás
                  
               
                     (1)
                  
                  
                     (2)
                  
                  
                     (3)
                  
               
                     Egyszerű üvegpolc a falra való rögzítésére szolgáló fémtartókkal bemutatva.
                     Az üvegpolc egy körülbelül 60 × 13,5 × 0,7 cm méretű, szabálytalan alakú, csiszolt szélű, átlátszó üveglemezből (amelynek elülső széle íves kialakítású) és két, réz és cink ötvözetéből (sárgarézből) készült, nikkellel és krómmal bevont tartóból áll. Az üveglapon két lyuk található a tartókra való rögzítéshez.
                     A terméket összeszereletlen állapotban, a rögzítéshez csavarokkal és tiplikkel együtt, kartondobozba csomagolva mutatják be.
                     Lásd a képet (*1).
                  
                  
                     9403 89 00 
                  
                  
                     A besorolást a Kombinált Nómenklatúra értelmezésére vonatkozó 1., 3. b) és 6. általános szabály, a 94. árucsoporthoz tartozó Megjegyzések 2. a) pontja, valamint a 9403  és a 9403 89 00  KN-kód szövege határozza meg.
                     Az árucikket helyiségek berendezésére használják, például magánlakásokban. Ezért az árucikk a 9403  vámtarifaszám értelmében vett bútor. A 94. árucsoporthoz tartozó Megjegyzések 2. a) pontja szerint e vámtarifaszám alá tartoznak az egyszerű polcok a falra való rögzítésükre szolgáló fémtartókkal együtt. A 7020  vtsz. alá, más üvegáruként történő besorolás ezért kizárt.
                     Az árucikk lényeges jellemzőjét az üvegpolc határozza meg. A fémtartók, csavarok és tiplik csak az üvegpolc falra erősítésére szolgálnak. A 9403 20 80  KN-kód alá, más fémbútorként történő besorolás ezért kizárt.
                     Az árucikket ezért a 9403 89 00  KN-kód alá, más bútorként kell besorolni.
                  
               
            (*1)  A kép csupán tájékoztató jellegű.